Document ID: 32003R1702

Ir-Regolament tal-Kummissjoni (KE) Nru 1702/2003
ta' l-24 ta' Settembru 2003
li jistabbilixxi regoli ta' implimentazzjoni biex inġenji ta' l-ajru, prodotti, partijiet u tagħmir relatat jiġu ċertifikati bħala tajbin għall-ajru u li ma jagħmlux ħsara ambjentali, kif ukoll għaċ-ċertifikazzjoni ta' organizzazzjonijiet relatati mad-disinn u l-produzzjoni tagħhom
(Test b'relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (EC) Nru 1592/2002 tal-Parlament Ewropew u tal-Kunsill tal-15 ta' Lulju 2002 dwar regoli komuni fil-qasam ta' l-avjazzjoni ċivili u li jistabbilixxi Aġenzija Ewropea tas-Sigurtà ta' l-Avjazzjoni [1] (hawn aktar "l quddiem imsejjaħ" ir-Regolament bażiku, kif adattat bir-Regolament (KE) Nru 1701/2003 [2], u b'mod partikulari l-Artikoli 5 u 6 fih imsemmija,
Billi:
(1) Ir-regolament bażiku jistabbilixxi r-rekwiżiti komuni essenzjali biex jipprovdi għal livell uniformi għoli ta' sigurtà fl-avjazzjoni ċivili u protezzjoni ta' l-ambjent; huwa jitlob lill-Kummissjoni biex biex tadotta r-regoli meħtieġa biex jimplimentawh sabiex tiġi żgurata l-applikazzjoni uniformi tagħhom; huwa jistabbilixxi Aġenzija Ewropea tas-Sigurtà ta' l-Avjazzjoni (hawn aktar ‘l quddiem imsejjħa "l-Aġenzija") biex tassisti l-Kummissjoni fl-iżvilupp ta' l-imsemmija regoli ta' implimentazzjoni.
(2) Ir-rekwiżiti eżistenti ta' l-avjazzjoni fil-qasam ta' l-adegwità ta' l-avjazzjoni kif elenkati fl-Anness II tar-Regolament tal-Kunsill (KEE) Nru 3922/91 [3] kif l-aħħar emendat bir-Regolament tal-Kummissjoni (KE) Nru 2871/2000 [4], ser jitħassar b'effett mit-28 ta' Settembru 2003.
(3) Huwa meħtieġ li jiġu addottati rekwiżiti tekniċi komuni u proċeduri amministrattivi biex jiżguraw l-adegwità ta' l-avjazzjoni u l-kompatibilità ambjentali tal-prodotti, bċejjeċ u apparati aeronawtiċi, suġġett għar-Regolament bażiku; dawn ir-rekwiżiti u proċeduri għandhom jispeċifikaw il-kondizzjonijiet għall-ħruġ, manteniment, tibdil, sospensjoni jew revoka taċ-ċertifikati relattivi.
(4) L-organizzazzjonijiet involuti fid-disinn u produzzjoni tal-prodotti, bċejjeċ u apparat għandhom jintalbu biex ikunu konformi ma' ċerti rekwiżiti tekniċi sabiex juru l-kapaċità u l-meżżi tagħhom biex jaqdu dmirijiethom u l-privileġġi magħhom assoċjati; il-Kummissjoni hija mitluba taddotta miżuri u tistabbilixxi kondizzjonijiet għall-ħruġ, mantniment, tibdil, sospensjoni jew revoka taċ-ċertifikati li jagħtu xhieda ta' dik il-konformità.
(5) Fl-addozzjoni ta' miżuri għall-implimentazzjoni ta' kriterji essenzjali komuni fil-qasam ta' l-adegwità ta' l-avjazzjoni, l-Kummissjoni għandha tieħu ħsieb li dawn ikunu jirriflettu l-istat ta' l-arti u l-aqwa prattiċi, meta jkunu konsidrati l-esperjenza ta' l-avjazzjoni fid-dinja u l-progress xjentifiku u tekniku, filwaqt li tippermetti li jkun hemm reazzjoni immedjata għal kawżi stabbiliti ta' inċidenti serji.
(6) Il-bżonn li biex tkun żgurata l-uniformità fl-applikazzjoni ta' kriterji komuni dwar l-adegwità ambjentali u ta' l-avjazzjoni għall-prodotti, partijiet u tagħmir aeronawtiku jeħtieġ li l-awtoritajiet kompetenti ta' l-Istati Membri jsegwu proċeduri komuni u, fejn ikun japplika, l-Aġenzija trid teżamina l-konformità ma' dawn il-kriterji; l-Aġenzija għandha tiżviluppa speċifikazzjonijiet ta' ċertifikazzjoni, kif ukoll materjal ta' gwida biex jiffaċilita l-uniformità regolatorja meħtieġa.
(7) Għal dan il-għan, huwa meħtieġ li jkun hemm transizzjoni bla xkiel għall-qafas regolatorju ġdid ta' l-Aġenzija li għandu jiżgura li jkun hemm livell għoli u uniformi ta' sigurtà fl-avjazzjoni ċivili fil-Komunità; huwa meħtieġ li jkun hemm żmien biżżejjed għall-industrija ta' l-avjazzjoni u għall-amministrazzjonijiet ta' l-Istati Membri biex dawn jikkonformaw ruħhom ma' dan il-qafas ġdid u li jagħrfu l-issoktar tal-validità taċ-ċertifikati maħruġa qabel id-dħul fis-seħħ ta' dan ir-Regolament, f'konformità ma' l-Artikolu 57 tar-Regolament bażiku.
(8) Il-miżuri li hemm f'dan ir-Regolament huma bbażati fuq l-opinjoni li tat l-Aġenzija [5] f'konformità ma' l-Artikoli 12(2)(b) u 14(1) tar-Regolament bażiku.
(9) Il-miżuri li hemm f'dan ir-Regolament huma f'konformità ma' l-opinjoni tal-Kumitat ta' l-Aġenzija Ewropea dwar is-Sigurtà ta' l-Avjazzjoni (AESA) stabbilita bl-Artikolu 54(3) tar-Regolament bażiku,
ADDOTTAT DAN IR-REGOLAMENT:
Artikolu 1
Kamp ta' applikazzjoni u definizzjonijiet
1. Dan ir-Regolament jistabbilixxi, f'konformità ma' l-Artikolu 5(4) u 6(3) tar-Regolament bażiku, kriterji tekniċi komuni u proċeduri amministrattivi biex tkun ċertifikata l-adegwità għall-ajru u dik ambjentali ta' prodotti, partijiet u tagħmir. Dawn għandhom jispeċifikaw:
(a) il-ħruġ ta' ċertifikati tat-tip, ċertifikati ristretti tat-tip, ċertifikati supplementari tat-tip u tibdiliet għal dawk iċ-ċertifikati;
(b) il-ħruġ ta' ċertifikati ta' l-adegwità għall-ajru, ċertifikati ristretti ta' l-adegwità għall-ajru, permessi tat-titjir u ċertifikati tar-rilaxx awtorizzat;
(ċ) il-ħruġ ta' approvazzjonijiet ta' disinji ta' tiswija;
(d) it-turija tal-konformità mal-kriterji tal-protezzjoni ta' l-ambjent;
(e) il-ħruġ ta' ċertifikati tal-ħoss;
(f) l-identifikazzjoni ta' prodotti, partijiet u tagħmir;
(g) iċ-ċertifikazzjoni ta' ċerti partijiet u tagħmir;
(h) iċ-ċertifikazzjoni ta' organizzazzjonijiet li għandhom x'jaqsmu mad-disinn u l-produzzjoni;
(i) il-ħruġ ta' direttivi ta' l-adegwità għall-ajru.
2. Għall-għan ta' dan ir-Regolament, id-definizzjonijiet li ġejjin għandhom ikunu japplikaw:
(a) "JAA" - tfisser "Awtoritajiet ta' l-Avjazzjoni Konġunti".
(b) "JAR" - tfisser "Rekwiżiti ta' l-Avjazzjoni Konġunti".
(c) Il-"Parti 21" tfisser il-kriterji u proċeduri li jwasslu għaċ-ċertifikazzjoni ta' ajruplani u prodotti, partijiet u tagħmir relatat, kif ukoll ta' organizzazzjonijiet li għandhom x'jaqsmu mat-disinn u l-produzzjoni annessi ma' dan ir-Regolament.
(d) Il-"Parti M" tfisser il-kriterji applikabbli ta' l-issoktar ta' l-adegwità ta' l-avjazzjoni, addottati f'konformità mar-Regolament bażiku.
Artikolu 2
Iċ-ċertifikazzjoni ta' prodotti, partijiet u tagħmir
1. Il-prodotti, l-partijiet u t-tagħmir għandhom ikunu ġew ċertifikati kif imfisser fil-Parti 21.
2. B'deroga mill-paragrafu 1, ajruplani, inklużi kwalunkwe prodott, partijiet u tagħmir, li ma jkunux ġew reġistrati fi Stat Membru għandhom ikunu eżenti mid-dispożizzjonijiet tas-Subpartijiet H u I tal-Parti 21.
3. Fejn għandu x'jaqsam prodott li nħariġlu ċ-ċertifikat tat-tip qabel it-28 ta' Settembru 2003 min xi Stat Membru, d-dispożizzjonjijiet li ġejjin għandhom ikunu japplikaw:
(a) Prodott bħal dan għandu jitqies li jkollu ċertifikat tat-tip maħruġ f'konformità ma' dan ir-Regolament meta:
(i) il-bażi taċ-ċertifikat tat-tip hija:
- l-bażi taċ-ċertifikazzjoni tat-tip ta' l-JAA, għall-prodotti li jkunu ġew ċertifikati taħt il-proċeduri ta' l-JAA, kif definit fl-iskeda informattiva tagħhom maħruġ mill-JAA, jew
- għal prodotti oħra, il-bażi taċ-ċertifikazzjoni tat-tip kif definit fl-iskeda informattiva taċ-ċertifikat tat-tip ta' l-Istat li jkun għamel id-disinn, jekk dak l-Istat ikun:
- Stat Membru, sakemm l-Aġenzija ma tiddeterminax, meta tqis, b'mod partikulari, l-kodiċi ta' l-adegwità ta' l-avjazzjoni użati u l-esperjenza tas-servizz, li din il-bażi taċ-ċertifikazzjoni tat-tip ma tipprovdix għal livell ta' sigurtà ekwivalenti għal dak meħtieġ bir-Regolament bażiku u dan ir-Regolament; jew
- Stat li miegħu Stat Membru jkun ikkonkluda ftehim ta' adegwità ta' l-avjazzjoni bilaterali, jew inkella xi ftehim simili, u li taħtu dawn il-prodotti jkunu ġew ċertifikati fuq il-bażi ta' l-Istat li jkun għamel il-kodiċi ta' l-adegwità ta' l-avjazzjoni tad-disinn. Dan sakemm l-Aġenzija ma tiddeterminax li dawn il-kodiċi ta' l-adegwità ta' l-avjazzjoni jew l-esperjenza tas-servizz jew inkella s-sistema ta' sigurtà ta' dak l-Istat tad-disinn ma jkunux jipprovdu livell ta' sigurtà ekwivalenti għal dak meħtieġ bir-Regolament bażiku u dan ir-Regolament;
- L-Aġenzija għandha tagħmel l-ewwel evalwazzjoni ta' l-implikazzjoni ta' dawn iż-żewġ dispożizzjonijiet imsemmija fuq, bil-ħsieb li din tagħti opinjoni lill-Kummissjoni, inklużi emendi possibbli għar-Regolament preżenti.
(ii) il-kriterji tal-protezzjoni ambjentali huma dawk stabbiliti fl-Anness 16 għall-Konvenzjoni ta' Chicago, kif applikabbli għall-prodott;
(iii) id-direttivi applikabbli ta' l-adegwità ta' l-avjazzjoni huma dawk ta' l-Istat li jagħmel id-disinn.
(b) Id-disinn ta' ajruplan individwali, li jkun fir-reġistru ta' Stat Membru qabel it-28 ta' Settembru 2003, għandu jitqies li jkun ġie approvat f'konformità ma' dan ir-Regolament meta:
(i) id-disinn tat-tip bażiku tiegħu jkun parti miċ-ċertifikat tat-tip imsemmi fil-paragrafu (a);
(ii) it-tibdiliet kollha fid-disinn tat-tip bażiku, li ma jkunux taħt ir-responsabbiltà tas-sid taċ-ċertifikat tat-tip, ikunu ġew approvati; u
(iii) d-direttivi ta' l-adegwità ta' l-avjazzjoni maħruġa jew addottati mill-Istat Membru li qed jirreġistra qabel it-28 ta' Settembru 2003 iridu jkunu osservati, inklużi kwalunkwe varjazzjonijiet li jkun hemm fid-direttivi ta' l-adegwità ta' l-avjazzjoni ta' l-Istat tad-disinn li dwarhom ikun sar ftehim mill-Istat Membru li qed jirreġistra.
(ċ) L-Aġenzija għandha tiddetermina ċ-ċertifikat tat-tip tal-prodotti li ma jilħqux il-paragrafu (a) qabel it-28 ta' Marzu 2007.
(d) L-Aġenzija għandha tiddetermina l-iskeda informattiva taċ-ċertifikat tat-tip tal-ħoss għall-prodotti kollha koperti bil-paragrafu (a) qabel it-28 ta' Marzu 2007. Qabel din id-determinazzjoni, l-Istati Membri jistgħu jkomplu joħorġu ċertifikati tal-ħoss f'konformità mar-regolamenti nazzjonali applikabbli.
4. Dwar il-prodotti li dwarhom ikun għaddej proċess ta' ċertifikazzjoni tat-tip permezz ta' l-JAA jew ta' Stat Membru fit-28 ta' Settembru 2003:
(a) jekk prodott ikun taħt ċertifikazzjoni minn diversi Stati Membri, l-aktar proġett avanzat għandu jintuża bħala referenza;
(b) 21A.15(a), (b) u (ċ) tal-Parti 21 m'għandhomx japplikaw;
(ċ) b'deroga mill-21A.17(a) tal-Parti 21, il-bażi taċ-ċertifikazzjoni tat-tip għandha tkun stabbilita mill-JAA jew, fejn ikun applikabbli, mill-Istat Membru fid-data ta' l-applikazzjoni għall-approvazzjoni;
(d) it-tisjib għall-konformità magħmul taħt il-proċeduri ta' l-JAA jew ta' Stat Membru għandu jitqies li jkun sar mill-Aġenzija għall-għan li din ikun konformi ma' 21A.20(a) u (b) tal-Parti 21;
5. Dwar il-prodotti li jkollhom ċertifikat tat-tip nazzjonali, jew ekwivalenti, u li dwarhom il-proċess ta' approvazzjoni li jkun qed isir minn Stat Membru ma jkunx ġie finalizzat fiż-żmien meta ċ-ċertifikat tat-tip li jkun ġie stabbilit bħala wieħed konformi ma' dan ir-Regolament:
(a) jekk ikun qed isir proċess ta' approvazzjoni minn diversi Stati Membri, l-aktar proġett avvanzat għandu jintuża bħala referenza;
(b) 21A.93 tal-Parti 21 ma tapplikax;
(ċ) il-bażi taċ-ċertifikazzjoni tat-tip applikabbli għandha tiġi stabbilita mill-JAA jew, fejn japplika, mill-Istat Membru fid-data ta' l-applikazzjoni għall-approvazzjoni tat-tibdil;
(d) it-tisjib għall-konformità magħmul taħt proċeduri ta' JAA jew Stat Membru għandu jitqies li jkun sar mill-Aġenzija għall-għan li din tkun konformi ma' 21A.103(a)(2) u (b) tal-Parti 21.
6. Dwar iċ-ċertifikati supplementari tat-tip li fuqhom ikun għaddej proċess ta' ċertifikazzjoni minn Stat Membru fit-28 ta' Settembru 2003 taħt il-proċeduri applikabbli ta' l-JAA; u dwar tibdil maġġuri fil-prodotti, propost minn persuni għajr is-sid taċ-ċertifikat tat-tip tal-prodott, u li fuqu jkun għaddej proċess ta' ċertifikazzjoni minn Stat Membru fit-28 ta' Settembru 2003 taħt il-proċeduri nazzjonali applikabbli:
(a) jekk il-proċess ta' ċertifikazzjoni jkun qed isir minn diversi Stati Membri, l-aktar proġett avanzat għandu jitqies bħala referenza;
(b) 21A.113 (a) u (b) tal-Parti 21 ma jappiklawx;
(ċ) il-bażi taċ-ċertifikazzjoni applikabbli għandha tkun stabbilita mill-JAA jew, fejn japplika, mill-Istat Membru fid-data ta' l-applikazzjoni għaċ-ċertifikat supplementari tat-tip jew għall-approvazzjoni tat-tibdil maġġuri;
(d) it-tisjib għall-konformità magħmul taħt il-proċeduri ta' l-JAA jew xi Stat Membru għandu jitqies li jkun sar mill-Aġenzija għall-għan ta' konformità ma' 21A.115(a) tal-Parti 21.
7. Fejn għandhom x'jaqsmu l-prodotti li jkollhom ċertifikat tat-tip nazzjonali, jew l-ekwivalenti, u li għalih il-proċess ta' approvazzjoni ta' disinn ta' tiswija maġġuri li jkun sar minn Stat Membru ma jkunx ġie finalizzat fiż-żmien meta ċ-ċertifikat tat-tip ikun sar f'konformità ma' dan ir-Regolament, it-tisjib għall-konformità li jkun sar taħt il-proċeduri ta' l-JAA jew xi Stat Membru għandu jitqies li jkun sar mill-Aġenzija għall-għan ta' konformità ma' 21A.433(a) tal-Parti 21.
8. Dwar il-partijiet u t-tagħmir li għalihom ikun għaddej proċess ta' approvazzjoni jew awtorizzazzjoni minn xi Stat Membru fit-28 ta' Settembru:
(a) jekk il-proċess ta' awtorizzazzjoni ikun qed isir minn diversi Stati Membri, l-aktar proġett avanzat għandu jintuża bħala referenza;
(b) 21A.603 tal-Parti 21 ma tapplikax;
(ċ) il-kriterji ta' informazzjoni applikabbli taħt 21A.605 tal-Parti 21 għandhom ikunu dawk stabbiliti mill-Istat Membru relevanti, fid-data ta' l-applikazzjoni għall-approvazzjoni jew awtorizzazzjoni;
(d) it-tisjib għall-konformità li jkun sar mill-Istat Membru relevanti għandu jitqies li jkun sar mill-Aġenzija għall-għan ta' konformità ma' 21A.606(b) tal-Parti 21.
9. Ċertifikat ta' l-adegwità ta' l-avjazzjoni maħruġ minn Stat Membru li jiddikjara l-konformità ma' ċertifikat tat-tip magħmul f'konformità mal-paragrafu 3, għandu jitqies konformi ma' dan ir-Regolament.
10. Jekk ikun hemm xi deċiżjoni ta' l-Aġenzija li tkun għadha pendenti taħt il-punt (ċ) tal-paragrafu 3, it-tipi ta' ajruplani li jkunu ġew awtorizzati jtiru minn Stat Membru qabel it-28 ta' Settembru 2003 u li ma jistax jinħarġilhom ċertifikat tat-tip f'konformità mal-paragrafu 3, għandhom jibqgħu taħt ir-responsabbilità ta' l-Istat Membru fejn ikunu ġew reġistrati, taħt ir-regolamenti nazzjonali applikabbli.
11. Sat-28 ta' Marzu 2007, l-Istati Membri għandhom ikunu għamlu t-tisjib biex jiżguraw li r-restrizzjonijiet ta' l-ajruplani, f'każ li dawn ikunu jmorru 'l hinn mill-kriterji essenzjali, jkunu jippermettu li l-ajruplani jagħmlu titjira bażika mingħajr periklu. F'każ bħal dan, il-permessi għat-titjir irid ikollhom limitazzjoni għall-użu fl-ispazju ta' l-ajru ta' l-Istat Membru, li l-awtorità kompetenti tiegħu tkun qed toħroġ il-permess. Titjiriet barra dan l-ispazju ta' l-ajru għandu jkollhom validità tal-permess mill-awtoritajiet kompetenti ta' l-Istati konċernati.
Sat-28 ta' Marzu 2007, ajruplani li jkunu ġew awtorizzati minn Stat Membru biex itiru qabel it-28 ta' Settembru 2003 mingħajr ċertifikat ta' l-adegwità ta' l-avjazzjoni jistgħu jibqgħu taħt ir-responsabbilità ta' l-Istat Membru taħt ir-regolamenti nazzjonali applikabbli. Dawn l-ajruplani għandhom itiru biss fl-ispazju ta' l-ajru ta' l-Istat Membru relevanti. Titjiriet barra minn dan l-ispazju ta' l-ajru ikun jeħtieġ il-permess ta' l-awtorità kompetenti ta' l-Istat konċernat.
12. Fejn issir referenza fil-Parti 21 biex ikunu applikati u/jew ikun hemm konformità mad-dispożizzjonijiet tal-Parti M, u l-Parti M ma tkunx fis-seħħ, ir-regoli relevanti nazzjonali għandhom japplikaw minflok.
13. L-approvazzjonijiet ta' partijiet u tagħmir maħruġa minn Stat Membru u li jkunu validi fit-28 ta' Settembru 2003 għandhom jitqiesu li jkunu ħarġu f'konformità ma' dan ir-Regolament.
14. Dwar iċ-ċertifikati tat-tip maħruġa minn Stat Membru taħt il-proċeduri ta' l-JAA jew il-proċeduri nazzjonali applikabbli, u dwar it-tibdil fil-prodotti propost minn persuni għajr is-sid taċ-ċertifikat tat-tip tal-prodott, approvat minn xi Stat Membru taħt il-proċeduri nazzjonali applikabbli, fejn iċ-ċertifikat supplementari tat-tip, jew it-tibdil, ikun validu fit-28 ta' Settembru 2003, iċ-ċertifikat supplementari tat-tip, jew it-tibdil, għandu jitqies li jkun inħareġ taħt dan ir-Regolament.
Artikolu 3
Organizzazzjonijiet tad-Disinn
1. Organizzazzjoni responsabbli mid-disinn ta' prodotti, partijiet u tagħmir, jew mit-tibdil jew tiswijiet ta' dawn, għandha turi l-kapaċità tagħha f'konformità mal-Parti 21.
2. B'deroga mill-paragrafu 1, organizzazzjoni li l-post ewlieni tagħha tan-negozju ma jkunx fi Stat Membru, tista' turi l-kapaċità tagħha billi jkollha ċertifikat maħruġ mill-Istat għall-prodotti, partijiet u tagħmir li għalihom din tkun qed tapplika, sakemm:
(a) l-Istat ikun l-Istat tad-disinn; u
(b) l-Aġenzija tkun stabbiliet li s-sistema ta' dak l-Istat tkun tinkludi l-istess livell indipendenti ta' verifika ta' konformità kif kontemplat minn dan ir-Regolament, jew permezz ta' sistema ekwivalenti ta' approvazzjonijiet ta' organizzazzjonijiet, jew permezz ta' l-involviment dirett ta' l-awtorità kompetenti ta' dak l-Istat.
3. L-approvazzjonijiet għal organizzazzjonijiet tad-disinn maħruġa jew rikonoxxuti minn Stat Membru f'konformità mal-kriterji u l-proċeduri ta' l-JAA u validi qabel it-28 ta' Settembru 2003, għandhom jitqiesu konformi ma' dan ir-Regolament. F' dan il-każ, il-perjodu għall-għeluq tat-tisjib tat-tieni livell, li hemm imsemmi fis-Subparti J tal-Parti 21, m'għandux ikun itwal minn sena meta dak it-tisjib ikun marbut ma' differenzi fil-JAR.
4. Organizzazzjoni tad-disinn b'ċertifikat tat-tip li iżda fit-28 ta' Settembru 2003 ma jkollhiex l-approvazzjoni xierqa maħruġa taħt il-proċeduri applikabbli ta' l-JAA, għandha turi l-kapaċità tagħha taħt il-kundizzjonijiet stabbiliti fi 21A.14 tal-Parti 21 qabel it-28 ta' Settembru 2005.
5. Organizzazzjoni, meta tkun l-applikant għal ċertifikat supplementari tat-tip, jew għall-approvazzjoni ta' disinn ta' tiswija maġġuri jew għall-approvazzjoni ta' disinn ta' Unit ta' Qawwa Awżiljarja li fit-28 ta' Settembru 2003 ma jkollhiex l-approvazzjoni
6. Dwar organizzazzjonijiet li dwarhom ikun għaddej proċess minn xi Stat Membru fuq l-approvazzjoni tagħhom fit-28 ta' Settembru 2003 taħt il-proċeduri applikabbli ta' l-JAA:
1. 21A.134 tal-Parti 21 ma tapplikax;
2. it-tisjib tal-konformità li jkun sar taħt il-proċeduri ta' l-JAA għandu jitqies li jkun sar mill-Aġenzija għall-għan ta' konformità ma' 21A.145 tal-Parti 21.
Artikolu 4
Organizzazzjonijiet tal-Produzzjoni
1. Organizzazzjoni responsabbli mill-manifattura ta' prodotti, partijiet u tagħmir għandha turi l-kapaċità f'konformità mad-dispożizzjonijiet tal-Parti 21.
2. B'deroga mill-paragrafu 1, manifattur li l-post ewlieni tiegħu tan-negozju m'huwiex fi Stat Membru, jista' juri l-kapaċità ta' l-organizzazzjoni billi dan ikollu ċertifikat maħruġ minn dak l-Istat għall-prodott, partijiet u tagħmir li għalih dan ikun qed japplika, sakemm:
(a) l-Istat ikun l-Istat tal-manifattura; u
(b) l-Aġenzija tkun stabbiliet li s-sistema ta' dak l-Istat tkun tinkludi l-istess l-livell indipendenti ta' verifika ta' konformità kif hemm f'dan ir-Regolament, jew permezz ta' sistema ekwivalenti ta' approvazzjonijiet ta' l-organizzazzjonijiet, jew inkella permezz ta' l-involviment dirett ta' l-awtorità kompetenti ta' dak l-Istat.
3. Approvazzjonijiet ta' organizzazzjoni tal-produzzjoni maħruġa jew rikonoxxuti minn Stat Membru f'konformità mal-kriterji u l-proċeduri ta' l-JAA, u li kienu validi qabel it-28 ta' Settembru 2003, għandhom jitqiesu bħala konformi ma' dan ir-Regolament. F'każ bħal dan, il-perjodu għall-għeluq tat-tisjib tat-tieni livell, kif hemm imsemmi fis-Sotto-parti Ġ tal-Parti 21, m'għandux ikun itwal minn sena meta dak it-tisjib ikun marbut ma' differenzi mal-JAR li kienu applikabbli qabel.
4. Organizzazzjoni għandha turi l-kapaċità tagħha taħt dan ir-Regolament qabel it-28 ta' Settembru 2005.
5. Sakemm organizzazzjoni tkun uriet il-kapaċità tagħha taħt is-Sotto-partijiet F u Ġ tal-Parti 21, id-dikjarazzjonijiet tal-konformità u ċ-ċertifikati awtorizatti tar-rilaxx maħruġa minn dik l-organizzazzjoni taħt ir-regoli nazzjonali applikabbli, għandhom jitqiesu li jkunu ħarġu taħt dan ir-Regolament.
6. Dwar organizzazzjonijiet li għalihom il-proċess ta' approvazzjoni jkun għaddej minn xi Stat Membru fit-28 ta' Settembru 2003 taħt il-proċeduri applikabbli ta' l-JAA:
(a) 21A.234 tal-Parti 21 ma tapplikax;
(b) it-tisjib ta' konformità magħmul taħt il-proċeduri ta' l-JAA għandu jitqies li jkun sar mill-Aġenzija għall-għan ta' konformità ma' 21A.245 tal-Parti 21.
Artikolu 5
Id-Dħul fis-Seħħ
1. Dan ir-Regolament għandu jidħol fis-seħħ fit-28 ta' Settembru 2003, barra 21A.804(a)(3) tal-Parti 21 li għandha tidħol fis-seħħ fit-28 ta' Marzu 2004 u s-Sotto-parti H tal-Parti 21 li għandha tidħol fis-seħħ fit-28 ta' Settembru 2004.
2. B'deroga minn 21A.159 tal-Parti 21, l-Istati Membri jistgħu joħorġu approvazzjonijiet għal perjodu limitat sat-28 ta' Settembru 2005.
3. B'deroga minn 21A.181 tal-Parti 21, l-Istati Membri jistgħu joħorġu ċertifikati għal perjodu limitat sat-28 ta' Settembru 2008.
4. Meta Stat Membru jagħmel użu mid-dispożizzjonijiet tal-paragrafi 2 u 3, dan għandu javża lill-Kummissjoni u lill-Aġenzija.
5. L-Aġenzija għandha tagħmel, fi żmien mistenni, evalwazzjoni ta' l-implikazzjoni tad-dispożizzjonijiet ta' dan ir-Regolament fuq kemm għandha ddum il-validità ta' l-approvazzjonijiet, bil-ħsieb li din tagħti opinjoni lill-Kummissjoni, inklużi xi emendi possibbli fih.
Dan ir-Regolament għandu jkun jorbot fl-intier tiegħu u japplika direttament fl-Istati Membri kollha.
Magħmul fi Brussel, fl-24 ta' Settembru 2003.

Labels: 7
8
20